PARLAMENTUL ROMÂNIEI

CAMERA DEPUTAŢILOR

	           COMISIA JURIDICĂ,

DE DISCIPLINĂ ŞI IMUNITĂŢI
	  Bucureşti, 15. 06.2005

   Nr. PL.419/2004


R A P O R T
asupra cererii de reexaminare formulată de Preşedintele României 
la  Legea pentru aprobarea Ordonanţei de urgenţă a Guvernului nr.138/2000 pentru modificarea şi completarea Codului de procedură civilă
În conformitate cu prevederile art.89 şi 126 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată  spre reexaminare, cu Legea  pentru aprobarea Ordonanţei de urgenţă a Guvernului nr.138/2000 pentru modificarea şi completarea Codului de procedură civilă, trimisă cu adresa nr.PL.419/2004 din 6 iunie 2005, înregistrată sub nr.31/453 din  6 iunie 2005, urmare solicitării Preşedintelui României.

Această  lege, adoptată de Camera Deputaţilor şi de Senat,cu respectarea prevederilor art. 75 şi ale art. 76 alin. (1) din Constituţia României, republicată, a  fost transmisă spre promulgare Preşedintelui României la 12 martie 2005.

In conformitate cu dispoziţiile art. 77 alin. (2) din Constituţie, Preşedintele României a formulat o cerere de reexaminare  pentru următoarele considerente: 

1 - sporirea eficienţei şi responsabilizarea judecătorilor, obiectiv al reformei în justiţie, alături de revizuirea normelor de competenţă materială a instanţelor judecătoreşti, mijloc prin intermediul căreia se va asigura soluţionarea cauzelor civile într-un termen rezonabil şi de către instanţe cât mai apropiate de domiciliul justiţiabililor.
Integrarea europeană impune reducerea numărului de dosare aflate pe rolul Înaltei Curţi de Casaţie şi Justiţie şi transformarea  acesteia într-una competentă să soluţioneze, exclusiv recursul în casaţie, potrivit Constituţiei României.
În acest context este necesar să se determine mai bine competenţele materiale sau de atribuţiune a instanţelor judecătoreşti, prin delimitarea pe linie verticală a sferei de activitate a diferitelor categorii de instanţe şi prin respectarea principiului ierarhiei instanţelor judecătoreşti, precizându-se cu rigoare  organele care desfăşoară justiţia pe fond şi a celor care exercită controlul judiciar în aşa fel încât judecătoriile să redobândească plenitudinea de jurisdicţie în materie civilă, fapt ce ar permite respectarea accesului la justiţie, inclusiv prin aducerea actului de justiţie cât mai aproape de  cetăţeni;

  
 În acelaşi timp, se consideră imperios necesar realizarea unui cadru legislativ coerent, în sensul corelării tuturor actelor normative ce vor fi adoptate sau modificate şi eliminarea neconcordanţelor şi paralelismelor în elaborarea acestora,  precum necesitatea republicării Codului de procedură civilă  cu toate modificările survenite pentru a nu se crea dificultăţi în practica judiciară;

 2-  eliminarea unor deficienţe de ordin tehnic – legislativ vizând punctele 6, 23 şi 49 din art. I din Legea pentru aprobarea Ordonanţei de urgenţă a Guvernului nr.138/2000 pentru modificarea şi completarea Codului de procedură civilă .
 a).  pct. 6, cu privire la asistenţa juridică gratuită reglementată de art. 75 şi 76 din Codul de procedură civilă, se solicita ca cererea să fie adresată atât instanţei învestită cu judecarea pricini, cât şi pe cale principală, în lipsa unui proces pe rol;

 b). pct. 23, se solicita eliminarea din alin. (3) al art. 201 sintagma „ probleme de drept controversate”; 

 c). pct.  49,  la art.336 alin. (3) teza a II a , eliminarea  menţiunii „ recursul se face într-un singur exemplar” 

 
Urmare cererii de reexaminare trimisă de Preşedintele României, Senatul a reluat dezbaterile şi a aprobat Legea pentru aprobarea Ordonanţei de urgenţă a Guvernului nr.138/2000 în şedinţa din 30.05.2005, cu respectarea prevederilor art. 76 alin. (2)din Constituţia României, republicată.
 
În raport de obiectul şi conţinutul său, ce vizează modificarea unei legi organice, legea face parte din categoria legilor organice, potrivit art. 73 alin.(3) lit.l din Constituţia României , republicată.
 
 Întrucât procesul de legiferare cu privire la  proiectul de lege a început anterior revizuirii Constituţiei, acestuia îi sunt aplicabile prevederile art. 155 alin.(1) din Constituţia României , republicată
  
 Potrivit prevederilor art. 60  şi 126 din Regulamentul Camerei Deputaţilor, Comisia a reluat dezbaterile asupra legii în raport de solicitările din cererea de reexaminare, în şedinţa din 15 iunie 2005. Cu acest prilej,  membrii comisiei au constatat că  prin îmbunătăţirile aduse prin Legea pentru aprobarea Ordonanţei de urgenţă a Guvernului nr.138/2000 adoptată de Senat  s-a ţinut seama  de solicitările cererii de reexaminare.
 Astfel , primul punct al cererii de reexaminare a fost rezolvat  prin modificările şi completările de la pct.1, 2 şi 3 ale  art.I ; 
La punctul doi al cererii de reexaminare, respectiv la cererea referitoare la încorporarea modificărilor şi completărilor intervenite în domeniul procedurii civile şi aceasta se rezolvă prin republicarea  Codului  de procedură civilă , care este prevăzută expres la art. X din Ordonanţa de urgenţă a Guvernului nr.138/2000. 

 La punctul. trei al cererii de reexaminare, respectiv  la eliminarea unor deficienţe de ordin tehnic – legislativ din cuprinsul legii şi acestea au fost rezolvate prin modificările aduse la art.74, 75, 76 din Codul de procedură civilă, prin eliminarea pct. 23  din Legea de aprobare a Ordonanţei de urgenţă a Guvernului nr. 138/2000 , respectiv, eliminarea tezei a II a alin.(3) a art.336 Cod procedură civilă de la pct. 49 din Legea de aprobare a Ordonanţei de urgenţă a Guvernului nr. 138/2000.
    
La dezbateri au participat în calitate de invitati, doamna Lidia Bărbulescu, vicepreşedinte la Înalta Curte de Casaţie şi Justiţie şi domnul Mihai Eftimescu- secretar de stat, din partea Ministerului Justiţie.
  
Din numărul total de 25 de membri ai comisiei, au fost prezenţi la dezbateri 17 deputaţi. 
In  urma dezbaterilor şi a punctelor de vedere exprimate de către membrii comisiei şi de către invitaţi, s-a  hotărât, cu unanimitate de voturi, să supună plenului Camerei Deputaţilor, spre dezbatere şi adoptare  proiectul de lege, în forma adoptată de Senat.
PREŞEDINTE,

Sergiu Andon
Consilier 

Dr.Corneliu Manda

